МАДОУ №234 Московского района г.Казани

Татар халкының милли бәйрәме

**”Боз озату”**

(мәктәпкә хәзерлек төркемендә)

Татар теле тәрбиячесе:

Гилемова А.А.

Музыка тәрбиячесе:

Дмитриева Г.А.

2013 ел

(Сәхнәдә язгы елга буе күренеше.Зәңгәрсу пәрдә-суны,ак пәрдәләр-бозны

гәүдәләндерә.Кояш,болыт рәсемнәре.Тал песие ботаклары.)

Залга әби керә.

-Исәнмесез,кадерле кунаклар.Бүген бездә бәйрәм булуын кайдан белеп килдегез? Мин дә су буена “Боз озату”бәйрәмен карарга килдем әле.Әнә,кызларымда киләләр.

(Залга “Тал песие” җырын җырлап,кулларына тал песиләре,чиләкләр тотып кызлар керәләр)

Тәрәз аша карале,

Тышта ап-ак кар әле

Тал песие чәчәкле,

Алтын-көмеш бизәкле.

Кояшның шаян нуры,

Карый аңа туп-туры.

-әле тышта яз түгел,

Каян килгән мондый гөл.

Тышта ап-ак кар әле,

Суык көннәр бар әле.

Ә тал песие көлә,

Димәк инде яз килә.

(Кызлар әбигә үзләре белән алып килгән тал песиен бүләк итәләр.)

Әби:

Елга буена килдегез,

Исәнләшә белдегез.

Мәкнең алсу чәчәге күк,

Күземә күрендегез.

1 нче кыз:

Яз килә,яз килә

Балалар белән көлә.

Тәрәзәләрне ачтырып,

Өйләргә кадәр керә.

2 нче кыз:

Елгада бозлар кузгалды

Елмая,көлә кояш.

Урамнар буйлап атлый,

Ямьле hәм күңелле яз.

3нче кыз:

Яз килә!Яз килә!

Сыерчыклар килә.

Гөрләшеп,сайрашып,

Җырчы кошлар килә.

Әби:

- Яз бәйрәме мөбәрәк булсын!

Күңелләргә шатлык тулсын!

(Кызлар идәнгә түгәрәк ясап чүгәлиләр,әби бүкәнгә утыра.)

-Сезгә карап балачагым искә төште.Нәкъ шушы вакытта “Боз озату” бәрәмен каршылый идек.Иң матур киемнәребезне киеп,әзерләнеп,су буена боз киткәнен карарга төшә идек.Биеп,җырлап,төрле уеннар уйнап кайта идек.Олылар,боз агымына карап,киләсе җәйнең нинди буласын юрый иделәр.Менә бүген дә без боз озатырга,язны каршы алырга җыелдык.Күңелле итеп үткәрик әле бәйрәмне!

Кыз:

Челтәрле күпер астында,

Ак чиләгем күмелде.

Без дә уйныйк, күл буенда,

Су буйлары күңелле.

(Дәртле көй астына залга малайлар керә)

1нче малай

Ачуланмагыз безгә,

Әйтик чынын без сезгә.

Без килдек күңел ачарга,

Котлы булсын яз!

1кыз:

Безгә килгән егетләр,

Нигә килгәннәр икән?

Егетләрне уйнатыйк,

Уңган-җитезләр микән?

Әби:

-Әйдәгез әле егетләрне сынап карыйк. “Түбәтәй” уенын уйнатыйк.

(Уен уйнала.Җиңгән малайга бер кыз кулъяулык бүләк итеп,шигырь багышлый.)

Әнә килә автомобиль,

Төягәннәр кыярлар.

Бик күтәрмә борыныңны!

Чиләк элеп куярлар!

(кызлар оялып кына көлешеп алалар.)

1кыз:

-Әйдәгез әле,”кулъяулык салыш” уйнап алабыз.

(Барысы бергә уйныйлар.Уен берәрсе җиңелгәнче дәвам итә.)

1кыз:

-Дуслар, килегегез тизрәк.

Безгә егетләр килгән

Биик,җырлыйк бергәләп.

(Парлы татар халык биюе башкарыла.Биюдән соң балалар Су иясен чакыралар)

Балалар:

Су иясе кил безгә,

Бәйрәм итәрбез бергә.

Су белән без уйнарбыз,

Таза,матур үсәрбез.

Су иясе:

Мин монда,мин монда.

Җитми көчем,җитми көчем

Бозны ватып чыгарга.

Сез миңа булышыгыз,

Матур җырлар җырлагыз.

Тирә- яклар ямьләнсен!

Бозлар кузгалып китсен!

Әби:

-Балалар әйдәгез әле,Су иясенә булышыйк, “Язгы тамчылар”турында җыр җырлыйк.

(Җыр җырлана,Су иясе керә.)

Су иясе:

Яз көнендә рәхәт була,

Боз киткәнен карарга.

Сез бит мине чакырдыгыз,

Ничек килми калырга.

-Исәнмесез балалар! Мин- Су иясе,су чисталыгын саклыйм.Әсез суны яратасызмы?

-Яратабыз!!!

-Табышмаклар әйтермен,җавабын табарсызмы?

-Табарбыз!!!

-Игътибар белән тыңлагыз .

1.Исе юк,төсе юк.

Аннан башка тормыш юк. (Су)

2.Ишегалдында таш була,

Өйгә керсә су була. (Боз)

3.Сикереп төшә,бозны тишә. (Тамчы)

Су иясе:

-Булдырдыгыз дусларым.Тагын сынап карыйм әле үзегезне.Татарстан җиреннән күп төрле елгалар ага.Исемнәрен беләсезме?

-Зәй

-Казан-Су

-Чулман

-Идел

-Мишә (h.б)

-Бигрәк күп беләсез икән нәни дусларым.Балыкка-су,кояшка-hава,кешегә Туган ил кирәк. Ә сез Туган илебез,Туган җиребез турында җыр беләсезме?

-Беләбез.

(Балалар “Кояшлы ил” җырын башкаралар.)

Су иясе:

-Балалар карагыз әле суга,

Алтын балыклар кебек

Бозлар нишлиләр суда?

Балалар:

-Беләбез,беләбез.Алар- йөзәләр.

(Кызлар “Бозлар китү” биюен башкаралар.Биюдән соң малайлар су буена чәчәкләр төзеп чыгалар.

Су иясе:

-Менә бозлар да агып китте,миңа да китәргә вакыт.Ә сезнең белән без,җәйге эссе көннәрдә очрашырбыз.Саубулыгыз балалар.Саубулыгыз килгән кунаклар.

(Көй астына бии-бии чыга)

Әби:

-Елгабыз да бозлардан арынды,өйгә дә чиста,язгы су алып кайтырбыз.Кызлар елгадан су алып кайтасыгыз киләме?Ягез әле,кайда сезнең чиләкләрегез!?

(Кызлар башкаруында” Чиләкләр белән су алып кайту” күренеше.Ахырда барысы бергә басып кунаклар белән саубуллашалар.)

Уйнадык та,җырладык та,

Нәрсә әйтим сезләргә.

Вакыт тукталып калмый,

Кирәк кайту өйләргә.